CELEX: 32018D1687
Language: el
Date: 2018-11-07 00:00:00
Title: Εκτελεστική απόφαση (EE) 2018/1687 της Επιτροπής, της 7ης Νοεμβρίου 2018, σχετικά με την τροποποίηση της απόφασης 2007/25/ΕΚ για τη λήψη ορισμένων μέτρων προστασίας λόγω της γρίπης των πτηνών υψηλής παθογονικότητας και της μετακίνησης πτηνών συντροφιάς που συνοδεύουν τον κάτοχό τους στην Κοινότητα, όσον αφορά την περίοδο εφαρμογής της [κοινοποιηθείσα υπό τον αριθμό C(2018) 7240] (Κείμενο που παρουσιάζει ενδιαφέρον για τον ΕΟΧ)

9.11.2018   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 279/36
               
            
         ΕΚΤΕΛΕΣΤΙΚΉ ΑΠΌΦΑΣΗ (EE) 2018/1687 ΤΗΣ ΕΠΙΤΡΟΠΉΣ
         της 7ης Νοεμβρίου 2018
         σχετικά με την τροποποίηση της απόφασης 2007/25/ΕΚ για τη λήψη ορισμένων μέτρων προστασίας λόγω της γρίπης των πτηνών υψηλής παθογονικότητας και της μετακίνησης πτηνών συντροφιάς που συνοδεύουν τον κάτοχό τους στην Κοινότητα, όσον αφορά την περίοδο εφαρμογής της
         
            
               [κοινοποιηθείσα υπό τον αριθμό C(2018) 7240]
            
         
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 576/2013 του Ευρωπαϊκού Κοινοβουλίου και του Συμβουλίου, της 12ης Ιουνίου 2013, σχετικά με τις μη εμπορικού χαρακτήρα μετακινήσεις ζώων συντροφιάς και την κατάργηση του κανονισμού (ΕΚ) αριθ. 998/2003 (1), και ιδίως το άρθρο 36 παράγραφος 1,
         Εκτιμώντας τα ακόλουθα:
         
                     (1)
                  
                  
                     Η απόφαση 2007/25/ΕΚ της Επιτροπής (2) θεσπίζει ορισμένα μέτρα προστασίας σε σχέση με τη γρίπη των πτηνών υψηλής παθογονικότητας (HPAI) και τις μετακινήσεις πτηνών συντροφιάς που συνοδεύουν τον κάτοχό τους προς την Ένωση. Η απόφαση εκδόθηκε κατόπιν της εκδήλωσης εστιών της HPAI του υποτύπου H5N1, με σκοπό την προστασία της υγείας των ζώων και των ανθρώπων στην Ένωση. Εφαρμόζεται έως τις 31 Δεκεμβρίου 2018.
                  
               
                     (2)
                  
                  
                     Εστίες της HPAI διαφόρων υποτύπων Η5 και, σπανιότερα, του υποτύπου H7 εξακολουθούν να εκδηλώνονται σε παγκόσμιο επίπεδο σε πουλερικά και άλλα πτηνά σε αιχμαλωσία. Η HPAI έχει καταστεί ενδημική σε αρκετές τρίτες χώρες, ενώ έχει εκδηλωθεί για πρώτη φορά σε άλλες τρίτες χώρες. Η απειλή της εισαγωγής του ιού της HPAI στην Ένωση μέσω μετακινήσεων πτηνών συντροφιάς από τρίτες χώρες εξακολουθεί να υφίσταται και, ως εκ τούτου, τα μέτρα άμβλυνσης του κινδύνου που ορίζονται στην απόφαση 2007/25/ΕΚ θα πρέπει να διατηρηθούν.
                  
               
                     (3)
                  
                  
                     Επιπλέον, μια σειρά κατ' εξουσιοδότηση πράξεων που θα καθορίζουν κανόνες σχετικά με την είσοδο στην Ένωση πουλερικών και άλλων πτηνών σε αιχμαλωσία βρίσκονται επί του παρόντος σε στάδιο προετοιμασίας στο πλαίσιο του κανονισμού (ΕΕ) 2016/429 του Ευρωπαϊκού Κοινοβουλίου και του Συμβουλίου (3). Οι κανόνες που προβλέπονται στις εν λόγω κατ' εξουσιοδότηση πράξεις θα προσδιορίσουν την προσέγγιση που πρέπει να υιοθετηθεί σχετικά με ορισμένους κινδύνους που σχετίζονται με ασθένειες οι οποίες πλήττουν τα πουλερικά και άλλα πτηνά σε αιχμαλωσία, καθώς και τις ζωοϋγειονομικές εγγυήσεις που απαιτούνται για τα πτηνά συντροφιάς. Οι κανόνες που προβλέπονται στις εν λόγω κατ' εξουσιοδότηση πράξεις θα λαμβάνουν επίσης υπόψη τις συστάσεις της επιστημονικής γνώμης σχετικά με τη γρίπη των πτηνών που εξέδωσε η Ευρωπαϊκή Αρχή για την Ασφάλεια των Τροφίμων (EFSA) στις 14 Σεπτεμβρίου 2017 (4).
                  
               
                     (4)
                  
                  
                     Λαμβανομένης υπόψη της παγκόσμιας επιδημιολογικής κατάστασης όσον αφορά την HPAI, και εν αναμονή της έκδοσης των κατ' εξουσιοδότηση πράξεων σχετικά με την είσοδο στην Ένωση πουλερικών και άλλων πτηνών σε αιχμαλωσία, είναι απαραίτητο να παραταθεί η περίοδος εφαρμογής της απόφασης 2007/25/ΕΚ έως τις 31 Δεκεμβρίου 2019.
                  
               
                     (5)
                  
                  
                     Επομένως, η απόφαση 2007/25/ΕΚ θα πρέπει να τροποποιηθεί αναλόγως.
                  
               
                     (6)
                  
                  
                     Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Στο άρθρο 6 της απόφασης 2007/25/ΕΚ, η ημερομηνία «31 Δεκεμβρίου 2018» αντικαθίσταται από την ημερομηνία «31 Δεκεμβρίου 2019».
         
         
            Άρθρο 2
            Η παρούσα απόφαση απευθύνεται στα κράτη μέλη.
         
         
            Βρυξέλλες, 7 Νοεμβρίου 2018.
            
               
                  Για την Επιτροπή
               
               Vytenis ANDRIUKAITIS
               
                  Μέλος της Επιτροπής
               
            
         
         
            (1)  ΕΕ L 178 της 28.6.2013, σ. 1.
         
            (2)  Απόφαση 2007/25/ΕΚ της Επιτροπής, της 22ας Δεκεμβρίου 2006, για τη λήψη ορισμένων μέτρων προστασίας λόγω της γρίπης των πτηνών υψηλής παθογονικότητας και της μετακίνησης πτηνών συντροφιάς που συνοδεύουν τον κάτοχό τους στην Κοινότητα (ΕΕ L 8 της 13.1.2007, σ. 29).
         
            (3)  Κανονισμός (EE) 2016/429 του Ευρωπαϊκού Κοινοβουλίου και του Συμβουλίου, της 9ης Μαρτίου 2016, σχετικά με τις μεταδοτικές νόσους των ζώων και για την τροποποίηση και την κατάργηση ορισμένων πράξεων στον τομέα της υγείας των ζώων («νόμος για την υγεία των ζώων») (ΕΕ L 84 της 31.3.2016, σ. 1).
         
            (4)  EFSA Journal 2017· 15(10):4991.